Awareε yε adε a εbata Akanfoᴐ ho, ne saa nti wᴐnsi no fam koraa. Wᴐhunu no sε εno so na wᴐnam kyekyere abusua, na wᴐn ase dᴐre, na ama ᴐman mu no nyinaa anya so mfasoᴐ. Sε ᴐbaa ne ᴐbarima bi hunu wᴐn ho na wᴐpε sε wᴐka wᴐn ho bᴐm a, wᴐde kᴐto wᴐn abusua anim ma wᴐyε nhwehwεmu a εsε, na sε biribi bᴐne biara ampue mu a, wᴐahyε awareε nhyehyεeε no ase. Ԑsiane sε mpanin; “Amammerε, yεntoto no ase” nti, nhyehyεeε no mu no, amanneε ahodoᴐ pii na εkᴐ so wᴐ mu, na ne nyinaa gyina sika ne nsa so. Amanneε ahodoᴐ no mu bi na εdidi soᴐ yi.
Amanneε a εdi awareε nhyehyεeε no kan koraa ne kᴐkᴐᴐkᴐbᴐ a yεsane ka no sε nhunu-anim-nsa. Wei yε nsa a barima no agya anaa n’abusuafoᴐ de kᴐma ᴐbaa no papa ne n’abusuafo de kᴐhyε da a wᴐde bεkᴐ akᴐyε ᴐbaa no ho adeε. Wᴐde wei di kan kᴐkyea abusua no se wᴐn sε wᴐn ba barima no ahunu wᴐn dehyeε bi a ᴐpε sε ᴐne no bᴐ bra. Saa nsa yi boa ma ᴐbarima no tumi kᴐsra ᴐbaa no wᴐ berε a ᴐnsuro ho, na ᴐbaa no abusuafoᴐ nha no. Afei εma abusuafoᴐ no hunu bere a ᴐbarima no ani abere ne krado a wayε. Ԑma abusua afaanu no nyinaa boaboa wᴐn ho twεn awareε no, na sε asεm bi ba wᴐn baanu ntam a, abusua no tumi gyinam siesie.
Ԑyε sika ne nsa a ᴐbaa no abusuafoᴐ gye firi ᴐbarima no hᴐ de di adanseε sε waware wᴐn dehyeε no wᴐ amammerε kwan so. Ↄbaa no papa na ᴐgye wei. Sika, ntoma ne nsa pantu ka wei ho, na wᴐkyε nsa no ma abusuafoᴐ no nyinaa nya bi nom, na wᴐde deε aka no yi mpaeε. Papa no kyε sika no mu ma. Wᴐkyε sika yi ma abadwafoᴐ no nyinaa nya bi, di awareε yi ho adanseε. Afei ᴐbaa no papa kyε ne deε no mu ma ne ba no bi de totᴐ ne ho nneεma nketenkete binom. Wei na εma awarefoᴐ yi yε awarefoᴐ, na εhyε ᴐbaa no abusuafoᴐ animuonyam. Ԑma awareε no gyina, na wᴐnya honhom mu bammᴐ.
Wei yε sika a wᴐgye firi ᴐbarima no hᴐ de tua ka biara a εda abusua no mu sεdeε εbεyε a wᴐn dehyεe no bεnya asomdwoeε wᴐ awareε no mu, na ᴐnnwennwene pii. Sε ka nni hᴐ a, wᴐtumi de wei yε agyapadeε bi te sε εdan, na sε ᴐbaa no ne ne mma ba fie da bi a, wᴐanya baabi de wᴐn ti ato. Wᴐtumi de tᴐ asase nso. Saa amanneε yi ma ᴐbaa no nya agyapadeε wᴐ n’akyi, na awaregyaeε ba a, ne ho nkyere no.
Ԑyε sika a ᴐbarima a ᴐreware ᴐbaa no tua de ma ᴐbaa no papa no sε ᴐmfa nte kεtε ne ntoma ka a wabᴐ no ᴐbaa no ho no so bi. Wei hyε Agya no animuonyam.
Ԑyε sika a ᴐbarima no tua de ma ᴐbaa no maame de kyerε sᴐ a n’ani sᴐ sε wabrε ne ba no ho atete no. Ntoma pofa ne mpaboa da so. Ↄde wei ma no kyerε sε ne ntoma a ᴐde turuu ne ba no, ᴐmfa ntᴐ bi nhyε anan, anaa, nka ho. Wei hyε oni no animuonyam.
Ԑyε sika a barima no tua de ma ᴐbaa no nua mmarima. Wei deε nkontanom no na wᴐkyerε sika a wᴐbεgye, na sε εso boro so a, ᴐsrε ntesoᴐ. Wei boa na ᴐne ne nkontanom nya ayᴐnkofa sononko, na εma wᴐhwε wᴐn nuabaa no so yie ma no. Afei εhyε wᴐn animuonyam.
Akanfoᴐ bεyε wᴐn biribi no, na εwᴐ ase. Saa amanneε yinom nyinaa som bo ma Akanfoᴐ. Ԑbi ka ho deε, nanso wei ne atitire a yεbεbobᴐ so.
